**O B A V I J E S T**

**o provođenju trećeg dijela Otvorenog javnog natječaja**

**za financiranje pripravničkog staža doktora medicine, doktora dentalne medicine, magistara farmacije i magistara medicinske biokemije i laboratorijske medicine u 2025. godini**

Nakon obrade zahtjeva za financiranje pripravničkog staža doktora medicine, doktora dentalne medicine, magistara farmacije i magistara medicinske biokemije i laboratorijske medicine u 2025. godiniupućenih na Otvoreni javni natječaj (**zaključno do 3. srpnja 2025. godine**), Hrvatski zavod za zdravstveno osiguranje (u daljnjem tekstu: Zavod) objavljuje podatke o slobodnim mjestima u **Popisu ugovornih zdravstvenih ustanova Zavoda u kojima će se provoditi pripravnički staž u 2025. godini (usklađen na dan 22. srpnja 2025. godine),** na koji kandidati **mogu uputiti zahtjeve** za financiranje pripravničkog staža.

Kandidati čiji su zahtjevi za financiranje pripravničkog staža za Otvoreni javni natječaj već zaprimljeni od strane Zavoda **nakon 3. srpnja 2025. godine**, **nisu u obvezi ponovno upućivati zahtjeve** za financiranje pripravničkog staža s odgovarajućom dokumentacijom već će se i njihovi zahtjevi uzeti u razmatranje zajedno s novim zahtjevima upućenim nakon objave Popisa ugovornih zdravstvenih ustanova.

Zahtjev za financiranje pripravničkog staža iz točke IV. Otvorenog javnog natječaja podnosi se na adresu: Hrvatski zavod za zdravstveno osiguranje - Direkcija, Margaretska 3, 10 000 Zagreb ili putem e-pošte: pripravnici@hzzo.hr, s naznakom: **„Za Otvoreni javni natječaj u 2025. godini“**

Kandidat koji je poslao zahtjev za financiranje pripravničkog staža iz točke IV. Otvorenog javnog natječaja putem e-pošte: pripravnici@hzzo.hr, dobit će potvrdu o zaprimanju poslanog zahtjeva za financiranje pripravničkog staža. Ukoliko kandidat ne zaprimi povratni automatski odgovor kao potvrdu o zaprimanju poslanog zahtjeva za financiranje pripravničkog staža putem e-pošte: pripravnici@hzzo.hr, potrebno je odmah ukazati na isto slanjem e-pošte na predmetnu adresu e-pošte.

Ako kandidat odustane od poslanog zahtjeva za financiranje pripravničkog staža nakon objave rezultata trećeg dijela Otvorenog javnog natječaja, dopunit će se Popis ugovornih zdravstvenih ustanova Zavoda na način da će se objaviti dodatno slobodno mjesto kandidata koji je odustao od poslanog zahtjeva.

Otvoreni javni natječaj za financiranje pripravničkog staža doktora medicine, doktora dentalne medicine, magistara farmacije i magistara medicinske biokemije i laboratorijske medicine u 2025. godini otvoren je do 30. studenoga 2025. godine.

**Treći dio Otvorenog javnog natječaja trajat će do 31. kolovoza 2025. godine** kada će Povjerenstvo za utvrđivanje Liste prvenstva pripravnika obraditi pristigle zahtjeve i pripremiti Odluku o izboru pripravnika – doktora medicine, doktora dentalne medicine, magistara farmacije i magistara medicinske biokemije i laboratorijske medicine za sjednicu Upravnog vijeća Hrvatskog zavoda za zdravstveno osiguranje, te će potom biti objavljeni rezultati predmetnog natječajana mrežnoj stranici Hrvatskog zavoda za zdravstveno osiguranje (<http://www.hzzo.hr/> pod rubrikom Natječaji-rad pod nadzorom i pripravnički staž).

Zagreb, 22. srpnja 2025. godine